SZEPTEMBER 23.
Az Úr tiszteletreméltó, dicsőséges prófétájának és Előhírnökének, Keresztelő Jánosnak fogantatása
hajnali szolgálaton
Tropár 4. hang. Minta: Hamar előzz meg...
Ki még nem szültél, vigadj, magtalan, * mert íme, a Nap mécsesét fogantad, * ki a vakságban szenvedő földet fogja megvilágosítani. * Ujjongj, te is, Zakariás, * és bátran kiálts föl: *’ A Magasságbeli prófétája az, aki születni fog. 
Dicsőség… most és… 
Az örök idők óta elrejtett * s még az angyalok előtt is ismeretlen mély titok * teáltalad, Istenszülő, lett a földön nyilvánvalóvá: * az összevegyülés nélkül változatlanul megtestesült * és önként keresztre emelkedett Isten, * ki föltámasztotta ősatyánkat, *’ mentse meg a haláltól a mi lelkünket is!
Az első zsoltárcsoport után kathizma
5. hang. Minta: Az Atyával...
Erzsébet megszabadult meddőségétől, * a Szűz pedig továbbra is szűz maradt, * amikor Gábriel szavára méhében fogant. * János, az Előhírnök röpösött az anyaméhben, * megérezve, hogy a Szűz méhében *’ Isten és Urunk testesült meg a mi üdvösségünkre.
Dicsőség... 
Ugyanez
Most és... Istenszülő-ének
Örvendezz, Isten járta szent hegy! * Örvendezz, nem éghető szellemi rózsabokor. * Örvendezz, egyetlen híd a világból Istenhez, * ki a halandókat az örök életbe vezeted át. * Örvendezz, érintetlen Leányzó, *’ ki férfitől meg nem közelítve szülted a mi lelkünk Üdvözítőjét!
A második zsoltárcsoport után kathizma
4. hang. Minta: Hamar előzz meg...
A puszta gerléje, a szent Keresztelő * hirdette a megtérést, * bemutatta az emberré lett Krisztust, * védelmezője lett minden bűnösnek * és veszély idején védelmet keresőnek. * Az ő közbenjárására, Krisztus, *’ üdvözítsd világodat! 
Dicsőség... 
Ugyanez
Most és... Istenszülő-ének
Szeplőtelen, ki a mindenség Alkotóját méhedben hordoztad, * ki Szülöttedet az emberi természettel fölékesítetted, * szabadíts meg engem a cselszövő Beliár hálójából, * állíts rá Krisztus akaratának sziklájára! * Esedezzél szüntelenül érettem, *’ ahhoz, akinek testet adtál!
Kánon
I. óda. 6. hang
Mint a szárazon, * úgy ment át Izrael a tengeren * és látván az üldöző fáraót fulladozni, * fölkiáltott: * "Istennek győzelmi éneket énekeljünk!"
Irtsd ki meddő lelkem terméketlen gondolatait, meddőnek sarjadéka, mert magasztalni szeretném szent fogantatásodat az anyaméhben!
Zakariás pap bement a szentélybe, ott szent angyalt látott, és az világosan kinyilatkoztatta neki: Vénségedre fiad lesz, ó pap, éspedig az Előhírnök.
A dicsőség Napjának fényt árasztó szövétneke, a nagy Előhírnök megkezdi az anyaméhben a világítást, és erre oszlani kezd a szenvedélyek sötétsége és oldódik a meddőség bilincse.
Istenszülő-ének
Szeplőtelen Istenszülő! A te anyaméhedben hordozott Uralkodót meglátta János, és már a méhben észrevehetőleg röpösött, mert ő annak Előhírnöke.
Katavászia 4. hang
Fölnyitom az én számat * és betelik ihletéssel, * és dicsőítő éneket hangoztatok neked, ó Anyakirálynő, * és fényesen ünnepelve téged, *’ örömmel hirdetem a te csodáidat.
III. óda. 6. hang
Nincs oly szent, * mint te, Uram, én Istenem, * ki fölemeled híveid hatalmát, * s a benned való hit által * megerősítesz bennünket.
Ma a meddő asszony szent Gyümölcsöt fogan, azt, aki majd a gyümölcstelen lelkeket szellemi fejszéjével a kegyelem idején kivágja.
A szentélyben megnémul Zakariás, félelmetes híradással az Ige hangját nyeri el, és fényesen magasztalja a könyörületes Urat.
A dicsőséges Előhírnök, aki a híveknek majd a bűnbánat biztos útját mutatja, az angyal megjelenésére, Isten akaratából, az anyaméhben váratlanul sarjadzani kezd.
Istenszülő-ének
Amint észrevette az anyaméhben hordozott Krisztust a meddő asszony magzata, röpösött, hirdetve, hogy öröm szállt a földre és mindenki megszabadulhat a szégyentől.
Katavászia
A te magasztalóidat Istenszülő, * ki a kegyelem élő és kiapadhatatlan forrása vagy, * egy énekkarba összegyűjtvén, * lelkileg erősítsd meg, * és a te mennyei dicsőségedben *’ hervadhatatlan koszorúkkal jutalmazd!
Kathizma
4. hang. Minta: Elcsodálkozott József...
A templomban tömjénező Zakariás papnak * megjelent az égből Gábriel, és így szólt hozzá: * Vénségedre jeles gyümölcsöd lesz, * és most nyomban megszűnik Erzsébet régi meddősége * és méhének terméketlensége, * méhében foganva megszüli Jézus prófétáját és Előhírnökét. * Az ő könyörgésükre, világ Üdvözítője, *’ üdvözítsd a mi lelkünket!
Dicsőség... most és... Istenszülő-ének. Mintadallam
Elcsodálkozott József, * midőn a természetfölöttit szemlélte, * és megértette elméjében * a harmatot a gyapjún a te szeplőtelen foganásodban, Istenszülő, * s a tűzben el nem égő rózsabokrot * és Áron kivirágzott vesszejét! * S mint jegyesed és őrződ, bizonyságot tett, * s az áldozópapoknak ezt kiáltá: * Gyermeket szül a Szűz, *’ és a szülés után ismét szűz marad.
IV. óda. 6. hang
Krisztus az én erőm, * Uram és Istenem! * – áhítattal kiáltja * a tisztes Egyház, * tiszta elmével ünnepelve az Urat.
Az angyal szózata a szentélyben szentül előre hirdette, hogy te, Krisztus eljövetelének valóságos angyala, magtalan méhből ki fogsz sarjadni, boldog Előhírnök!
Magasztalásra méltó Erzsébet, ki előbb gyermektelen voltál, és nem szültél, most örvendj, magtalan, mert Krisztus hírneves Keresztelőjét és Előhírnökét termed!
Vágd ki imádságod fejszéjével szenvedélyeim tövisét és értelmem botlásait, Előhírnök, és segíts, hogy lelkem az erények gyümölcsét teremje!
Istenszülő-ének
A Szűz méhe hordozott téged, mindenek fenntartója, azért a méhben lévő Keresztelő imádott téged, Krisztus, és röpösve örvendezett.
Katavászia
Az Istenség királyi székén dicsőségben ülvén, * mint könnyű felhőn leszállottál, legistenibb Jézus; * mindenható erőddel * – kérünk téged – üdvözítsd azokat, * kik kiáltják néked: *’ Dicsőség a te hatalmadnak Krisztus!
V. óda. 6. hang
Isteni világosságoddal, ó Jóságos, * a színed előtt virrasztók lelkét szeretettel világosítsd meg, kérlek, * hogy téged, Isten Igéje, * igaz Istennek ismerjenek el, * ki a bűn sötétségéből kivezetsz bennünket.
Szent angyal jelent meg a prófétának, ki a templom benső helyiségében tartózkodva a törvény által előírt szolgálatát mutatta be a Teremtőnek, és meghirdette neki az Előhírnök szent fogantatását.
– Miként történhetne ez meg? Én, mint látod, öreg vagyok, feleségem pedig meddő – mondá Zakariás az angyalnak. Természettel ellenkező dolgokat mondasz nekem.
– Tekints Ábrahám feleségére, Sárára, ó ember, hiszen neki is vénségére született Izsák, és igazán higgy szavaimnak! – mondá az öregnek a nagy angyal.
Istenszülő-ének
Áldott vagy te az asszonyok között, Isten kedveltje! – mondá neked Erzsébet, mert látta, hogy férfi nélkül lettél anyává és hogy az egyetlen vagy, aki a szülés után is romlástól mentes maradtál.
Katavászia
Mindenek csodálkoztak * a te mennyei dicsőségeden, * mert te, ó Szeplőtelen, * méhedben hordoztad a mindenség Istenét, * és szülted az örökkévaló Fiút, * ki a téged éneklőknek *’ békességet ajándékoz.
VI. óda. 6. hang
Az élet tengerét * a kísértések viharától zajongani látván * a te csendes kikötődbe menekülök hozzád, kiáltván: * A romlásból vezesd ki életemet, ó Nagyirgalmú!
Elmémben kételkedem, nem hihetek szavadnak, – mondá a pap az arkangyalnak –, hiszen a nép üdvéért könyörögtem, nem pedig ágyékom ivadékáért.
Ne kételkedj szavamban, ember! – felelé a szolgálattevő. – A teremtés Alkotójának, az angyalok Királyának úgy tetszett, hogy az ő eljövetelének angyalát ti hozzátok a világra.
Alakod, mint a tűz, megjelenésed döbbenetes, beszéded pedig csodálatos – mondá Zakariás a szolgálattevőnek –, de nem hiszek neked, mert a természet törvényét meghaladó, furcsa dolgokat beszélsz.
Istenszülő-ének
A világító mécses megismerte az anyaméh felhőjében rejtőzködő Napot, és a méh hajlékának sötétségében örvendezve hódolt előtte s röpösött.
Katavászia
A mennyei bölcsességű Istenanyának * mai napon legszentebb * és legáldottabb ünnepét ülvén, * jertek, hívek, örvendezve tapsoljunk *’ és a tőle született Istent dicsőítsük!
Konták 
1. hang. Minta: Az angyalok kara...
A nagy Zakariás fényesen örvend, * vele vígad jóhírű felesége, Erzsébet, * mert Jánost, az Előhírnököt volt méltó szíve alatt foganni, * kiről az arkangyal örvendezve adott hírt. * Tiszteljük őt, emberek, mi is méltó módon, *’ mint a kegyelem titkainak beavatottját.
Ikosz
Nyissuk föl a szent Evangéliumot, * melyet a szent és csodálatos Lukács írt nekünk, * szemléljük az Előhírnök fényes és jeles fogantatását. * Ezt írja: * Mikor bement az igaz és öreg Zakariás * a szentek szentjébe, hogy tömjént mutasson be, * a reá eső szokott időben, * megállt előtte Gábriel, * örömhírt hozott neki és mondá: * Fiad születik, ó pap, öregségedben, * Próféta és Előhírnök, * szózat és szózatot hirdető, * örökké fénylő szövétnek, * a kegyelem beavatottja.
VII. óda. 6. hang
Harmatozóvá tette az angyal * az istenfélő ifjak tüzes kemencéjét, * a kaldeusokat pedig megégeté az isteni parancs, * meggyőzve a zsarnokot, hogy így kiáltson: * Áldott vagy te, atyáinknak Istene!
– Minthogy nem hittél szavaimnak, légy mostantól fogva néma! Aztán ha majd meglátod, hogy megszületik az Ige Szava, visszanyered beszélőképességedet, hogy hangoztasd: Áldott vagy te, Izrael Istene!
A fényes nap, Zakariás, egyesült Erzsébettel, a holddal, és megszületett a világosság tündöklő szövétneke, és feltűnt előttünk, kik a szenvedélyek sötétségében rútul raboskodtunk.
Krisztus nagy Előhírnöke még nem beszélt, de ehelyett Erzsébet méhében röpösve, hódolattal köszöntött téged, a Szűz méhében levőt, Jézus, atyáinknak Istene!
Istenszülő-ének
Erzsébet, a hold, magában hordozta a szent csillagot, az Előhírnököt, és hódolattal köszöntött téged, Mária, fényes felhő, aki Krisztust, a Napot hordoztad, ki belőled testesült meg, hogy üdvözítsen minket.
Katavászia
Nem hajoltak meg a jámbor ifjak * a bálványok előtt a Teremtő fölött, * hanem a tűzbüntetést bátran kiállván, * örvendezve énekelték: * Áldott vagy te atyáinknak dicsőített Istene!
VIII. óda. 6. hang
A lángok között a szent ifjaknak * harmatot ömlesztettél, * és az igaznak áldozatát a vízzel együtt fölégetted, * mert te mindent művelhetsz, Krisztus, tetszésed szerint, * azért magasztalunk téged mindörökké!
A Vőlegény Barátja már készülődik, az Ige hangja már kezdetét vette, s most meddő méhben növekszik a mindenség királyának nagy katonája.
Felsarjadt a terméketlen szívek földművelője, s már kovácsolják a szenvedélyek irtó fejszéjét, önmegtagadással töltekezik a szent magzat, a nagy Előhírnök; népek vigadjatok!
Amint hajdan a magtalanság bilincseit föloldoztad, hasonlóképpen oldozd föl elmém megátalkodottságát, Keresztelő! Segíts, hogy a bűnbánat gyümölcseit teremjem és örökké élhessek!
Istenszülő-ének
Midőn meglátta Erzsébet, hogy áldott állapotban vagy, Szent Szűz, szívből örvendezett, méhében a röpöső magzattal, aki már föl is ismerte Uralkodóját.
Katavászia
Az istenfélő ifjakat * hajdan a tüzes kemencében megőrzé a Szűznek szülöttje; * akkor ugyan csak képletben, * most pedig valóságban működvén, * az egész mindenséget dicsőítő énekre buzdítja: * Áldjátok az Urat az Úr minden művei, *’ és magasztaljátok őt mindörökké!
IX. óda. 6. hang
Istent embernek lehetetlen meglátni, * őrá nem mernek * az angyali rendek tekinteni. * De általad, Tisztaságos, * halandóknak is látható lett a megtestesült Ige, * kit az égi hadakkal együtt magasztalván, * téged dicsőítünk!
Krisztus nagy és szent Előhírnöke most a magtalanság ajtajának feltárulása folytán az anyaméhben tartózkodik, mint valami királyi palotában, hogy majd mint katona jöjjön elő, és a mindenség Királyának útját előkészítse.
Aggastyán, örvendezz! Fiad Isten prófétája lesz, akinél nagyobb nem támadt az emberek között, János, az Úr Előhírnöke! Vigadj, Erzsébet, örvendezzék az egész föld, mondjon dicséretet Istennek, a mindenség Alkotójának!
Urunk Prófétája és Előhírnöke! Emlékezzél meg rólunk, akik most téged hittel magasztalunk! Szabadíts meg minket a lelki szenvedélyektől, ments meg bennünket a veszedelmektől, vezess Istennek tetsző módon az égi ösvényre, mindenkor boldog!
Istenszülő-ének
Szeplőtelen Szűz! Világosan tisztaságos Anyának ismert el téged Erzsébet, amikor észrevette, hogy a meddőség bilincséből kiszabadult, és méhében hordozza a te méhedben lakónak Előhírnökét, Isten kedveltje, Mária!
Katavászia
A Szentlélek által megvilágosított * földi halandók örvendezzenek, * és a mennyei erők vigadozzanak, * ünnepet ülvén és az Istenanya tiszteletére mindnyájan kiáltván: * Üdvözlégy boldogságos *’ és szeplőtelen Istenszülő Szűz!
Fényének
Az Előhírnöké
Az Előhírnök dicsőséges fogantatása előre hirdeti, hogy a Szűztől megszületik majd a jövendő Király, miként ő a magtalan és meddő Erzsébettől és Zakariástól, az öreg paptól. Az Istenszülő, a te Keresztelőd, János, és az ő szülei könyörgésére üdvözíts és szánj meg mindenkit, Urunk!
Az Istenszülőé
Örömmel és hálaadással zengjük neked, Tisztaságos, a szent arkangyal üdvözletét, mert a te Szülötted révén megszabadultunk az ősi átoktól. Örvendezz, Istenszülő Szűz, Ádám szabadulása! Örvendezz, Tisztaságos, mert általad megszabadultunk a haláltól! Örvendezz, mert általad elnyertük a mennyországot!
Dicséreti sztihirák
1. hang. Minta: A mennyei rendeknek öröme...
Örvend a teremtés a te fogantatásodnak, * Előhírnök, Próféta, Keresztelő Szent János, * mert a te szent születésed * az Uralkodó születését jelzi előre, * és azért mi földiek összhangban *’ és méltán magasztalunk téged! (kétszer)
Milyen csodálatos bizonyságot talál az angyal, * mikor Máriához érkezik: * meddő asszony foganását, és ezt igazolásként említi is a Szűznek. * Azért magasztaljuk mi is az előbb még gyermektelen Erzsébetet, *’ házastársát, Zakariást, és Jánost!
Az örök Világosság Isten által alkotott lámpása, * a Vőlegény barátja, * a dicsőség napjának nagy hajnalcsillaga, * Isten Igéjének élő hangja, * az Úr eljövetelének Előhírnöke *’ most fogantatik angyali szózatra.
Dicsőség... most és... 8. hang
Erzsébet méhében foganta a kegyelem Előhírnökét, * a Szűz pedig a dicsőség Urát. * Az anyák megcsókolták egymást, * és a magzat röpösött, * a méhben a szolga magasztalja az Urat. * Elámult az Előhírnök anyja, és így kiáltott föl: * Hogy lehetséges az, hogy az én Uram anyja jöjjön hozzám? * – Hogy megmentse népét a kétségbeeséstől, *’ mert övé a nagy irgalom.
Nagy dicsőítés
Tropár 4. hang. Minta: Hamar előzz meg...
Ki még nem szültél, vigadj, magtalan, * mert íme, a Nap mécsesét fogantad, * ki a vakságban szenvedő földet fogja megvilágosítani. * Ujjongj, te is, Zakariás, * és bátran kiálts föl: *’ A Magasságbeli prófétája az, aki születni fog. 
Dicsőség… most és… Istenszülő-ének 
Az örök idők óta elrejtett * s még az angyalok előtt is ismeretlen mély titok * teáltalad, Istenszülő, lett a földön nyilvánvalóvá: * az összevegyülés nélkül változatlanul megtestesült * és önként keresztre emelkedett Isten, * ki föltámasztotta ősatyánkat, *’ mentse meg a haláltól a mi lelkünket is!

